**Noiembrie fără scăpare**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu te mai ştiu. Noiembrie ne împarte

În frunzǎ şi în fulgul alb de nea.

Probabil undeva trǎieşti, departe,

Şi-aştepţi ca sǎ coboare iarna grea.

Aceleaşi anotimpuri vin şi pleacǎ,

Noi doi îmbǎtrînim fǎrǎ rǎspuns,

De-acum ştiind cǎ timpul ce-o sǎ treacǎ,

Chiar netrecînd, nu va mai fi de-ajuns.

Ce aş putea sǎ-ţi spun fǎrǎ iubire,

Chiar de s-ar întîmpla sǎ ne-ntîlnim?

Orice cuvînt ar fi ca o jignire,

Cǎci am simţi cǎ stǎm şi nu plutim.

Nu pot sǎ-ţi spun decît cǎ vine frigul

Şi cǎ-ntre noi e-un inutil oraş,

Ca un talaz ce-ar nǎvǎli pe digul

Pe care l-am pǎzi opus şi laş.

Iar dac-ar fi vreun tren sǎ te ajungǎ,

Poate te-aş aştepta sǎ vii-ntr-o zi

Sau poate într-o noapte foarte lungǎ,

Pe un peron la care s-ar opri.

Noiembrie, iarǎşi, fǎrǎ de scǎpare

Şi boala asta veche ce e-n noi…

Te-am prevenit atunci, cu ea se moare ‒

Ştiam doar eu cît pentru amîndoi.

Nu pot sǎ spun cǎ fǎrǎ tine-i bine,

Mi-ai devenit în viaţǎ gol firesc,

Dar nu pot sǎ te chem, cǎci mǎ reţine

Ceva amar, adînc şi omenesc.

Te-ai integrat tǎcerii absolute,

Parcǎ sugrumi şi şansa de suspin,

Încerci sǎ zbori – aripile-ţi cusute

Pe-un pǎcǎtos şi jos pǎmînt te ţin.

Cînd va începe liniştit sǎ ningǎ,

Nu te gîndi la mine, nicidecum,

Cǎci orişice ninsoare vrea sǎ stingǎ

Ce-a mai rǎmas mocnind în vechiul scrum.

(din volumul “Duminica poemului mut”)